Hof beslis teen vrou wat Zuma ‘aap’ noem(Foto: pixabay) Die arbeidshof in Johannesburg het in die guns van Edcon bevind nadat dié maatskappy ŉ werker afgedank het wat op Facebook na oudpres. Jacob Zuma as ŉ aap verwys het. Teresa Cantamessa, ŉ voormalige senior aankoper by Edcon (wat die kleinhandelwinkels Edgars besit) het in Desember 2015 al die gewraakte opmerking gemaak. Dit het gekom ná Zuma se besluit om die destydse minister van finansies, Nhlanhla Nene, met Des van Rooyen te vervang. Skaars ŉ paar dae later is Van Rooyen in die pad gesteek en het Pravin Gordhan die leisels by die tesourie oorgeneem. Skade aan die ekonomie weens die kabinetskommeling is op tussen R250 miljard en R500 miljard geraam. Talle Suid-Afrikaners was woedend en verskeie sogenaamde #ZumaMustFall-optogte is in dié tyd gehou. In die media is daar breedvoerig oor die besluit berig, ook op M-Net se aktualiteitsprogram Carte Blanche. Op haar jaarlikse vakansie in dié tyd het Cantamessa die gewraakte inskrywing op Facebook gedoen. “Watching Carte Blanch and listening to these f*****g stupid monkeys running our country and how everyone makes excuses for that stupid man we have to call a president … President my f*****g ass!! #zumamustfall This makes me crazy ass mad (sic)”, het sy geskryf. Die plasing het groot reaksie ontlok en Cantamessa is intern op ŉ aanklag van wangedrag verhoor. Sy het tydens die verhoor onder meer aangevoer die plasing was nie rassisties nie en dat sy bloot onbevoegdheid uitgewys het. Sy is egter skuldig bevind en vroeg in 2017 afgedank. Cantamessa het die saak na die Kommissie vir Versoening, Bemiddeling en Arbitrasie (KVBA) geneem. Geen versoening kon bereik word nie en ŉ arbitrasieproses is begin. Tydens dié proses is bevind Cantamessa se afdanking was onbillik en sy het vergoeding in die vorm van 12 maande se salaris gekry. Die kommissaris het onder meer bevind die Facebook-plasing het niks met Cantamessa se werk by Edcon te doen gehad nie en dat geen billike internetgebruiker die plasing met Edcon sou assosieer nie. Jacob Zuma. (Foto: Jonisayi Maromo/ANA) Sy was tydens die plasing boonop met verlof en daar was geen bewyse dat haar plasing Edcon op een of ander manier skade berokken het nie. Edcon-werkers wat op Cantamessa se Facebook-plasing aangedui het dat hulle daarvan hou, het boonop net finale waarskuwings gekry. Die kommissaris het ook bevind Cantamessa se opmerking dat Zuma “stupid” is, is nie rassisties nie. Dit was steeds nie die einde nie en die beslissing is na die arbeidshof in Johannesburg vir hersiening verwys. Dié hof het bevind sommige wit Suid-Afrikaners het, voor die aanvang van demokrasie, gereeld neerhalend na swart mense verwys, onder meer deur na hulle as ape te verwys. “Om ten volle te verstaan wat me. Cantamessa gesê het, is dit belangrik dat die geskiedenis agter die aap-belediging ook verstaan word. Dit is ŉ emosionele uitdrukking van ons hartseer verlede waartydens rassediskriminasie, by die werkplek in besonder, aan die orde van die dag was. Me. Cantamessa, wat al langer as 20 jaar in Suid-Afrika woon, het dit ongetwyfeld geweet,” het die hof nou bevind. “Sy het gesê sy was kwaad toe sy die plasing op Facebook gemaak het en het iets gedoen wat sy nog nooit voorheen gedoen het nie.” Cantamessa het wél toegegee dat sommige Suid-Afrikaners die plasing as rassisties kon ervaar. Die hof het bevind haar opmerking was uiters beledigend en dat Edcon heeltemal geregtig op tugstappe was. Daar is ook bevind die reg op vryheid van uitdrukking laat nie die aanhitsing van haat toe nie en dat Cantamessa geen reg gehad het om rassistiese beledigings te gebruik om haar woede oor ŉ situasie te kenne te gee nie. Die hof het gevolglik die vergoeding wat die KVBA aanvanklik aan haar toegeken het ter syde gestel en bevind Edcon het heeltemal billik opgetree toe hy haar in die pad gesteek het.